Ради уништења партизанских снага у западној Босни, у простору северно од демаркационе линије (граница између немачког и италијанског окупационог подручја), Немци су предузели Козарску офанзиву. Она је почела 10. јуна 1942. операцијама специјално формиране "Борбене групе Западна Босна" ("Westbosnien") са 14 немачких батаљона (од којих 1 тенковски и 1 пионирски), око 25 усташких и домобранских батаљона (са извесним бројем четника и припадника усташке милиције), 100 артиљеријских оруђа, неколико ескадрила авијације и 5 мађарских речних монитора. На Козари се тада налазио 2. крајишки НОП одред-5 батаљона са 3.500 бораца распоређених на широкој кружној основици према Бањалуци, Приједору, Босанском Новом, Босанској Дубици, Босанској Костајници и Босанској Градишки.